Mange af os har gener, smerter eller sygdom i kæbeled eller tyggemuskler. Det er ofte unge og teenagere, der oplever besvær med kæbeleddet, og kvinder er hårdest ramt. Nogle oplever symptomer fra kæbeleddet i form af knæk eller gruslyde, når de taler, tygger eller åbner munden. Andre kan, som du, få problemer med at gabe helt op og bevæge underkæben, som de plejer. Heldigvis mener jeg ikke, der er nogen alvorlig grund til dine gener, men jeg synes, du fortjener en bedre undersøgelse og forklaring. Jeg vil anbefale, du går til tandlæge igen, selv om det koster penge. Det er så ret vigtigt at følge den rådgivning og de instruktioner, som din tandlæge giver dig om øvelser, medicin og eventuelt brug af bidskinne. Desuden vil jeg anbefale, at du, som du allerede gør, undgår at tage store bidder, når du spiser. Du bør skære maden i små bidder, koge eller rive grøntsager, og holde dig fra hårde og seje fødevarer – brug aldrig tænderne som værktøj. Jeg håber, det lykkes at få åbnet munden lidt mere igen, for det må være temmelig generende at være så hæmmet af et kæbeled.